બિલિયોનેર મુકેશ અંબાણીએ મંગળવારે કહ્યું હતું કે ભારત પ્રથમ ત્રણ ઔદ્યોગિક ક્રાંતિ ચૂકી ગયા પછી હવે ચોથી ક્રાંતિની આગેવાની લેવા સજ્જ છે. દેશના વિશાળ ટેક્નો-સેવી યુવાધનના દમ પર ભારત વિશ્વમાં ત્રીજા ક્રમનો સૌથી ધનવાન દેશ બનવા તરફ આગેકૂચ કરી રહ્યો છે. મોબાઈલ કોંગ્રેસ ખાતે સંબોધન કરતા રિલાયન્સ ઈન્ડસ્ટ્રીઝના ચેરમેન મુકેશ અંબાણીએ કહ્યું હતું કે ભારતની ડિજિટલ ક્રાંતિ અદ્વિતિય અને અસાધારણ છે. વાયરલેસ બ્રોડબેન્ડ ટેક્નોલોજીમાં તે માત્ર બે જ વર્ષમાં 155મા ક્રમેથી ટોચ પર આવી ગયું છે. તેમણે કહ્યું કે 1990ના દાયકામાં જ્યારે રિલાયન્સ તેની ઓઈલ રિફાઈનરી અને પેટ્રોકેમિકલ પ્રોજેક્ટ્સ સ્થાપી રહી હતી ત્યારે ભારતનો જીડીપી 350 અબજ ડોલર હતો અને અનેક આર્થિક કટોકટીમાંથી માંડ બહાર આવ્યો હતો. તેમણે કહ્યું કે ‘વિશ્વમાં બહુ ઓછા લોકોએ વિચાર્યું હશે કે આપણા દેશનું ભાવિ આટલું ઉજ્જવળ હશે. આજે આપણો જીડીપી 3 લાખ કરોડ ડોલર થઈ ગયો છે.